(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΛΒ΄

Παρασκευή, 25 Νοεμβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επετειακή αναφορά από τον Προεδρεύοντα της συνεδρίασης, πρώτον, στη Διεθνή Ημέρα για την Εξάλειψη της Βίας κατά των Γυναικών και, δεύτερον, στην Ημέρα Εορτασμού της Εθνικής Αντίστασης, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Ανακοίνωση του δελτίου επικαίρων ερωτήσεων της Δευτέρας 28 Νοεμβρίου 2022, σελ.

ΠΡΟΕΔΡΕΥΩΝ

ΜΠΟΥΡΑΣ Α., σελ.

ΟΜΙΛΗΤΕΣ

Α. Επετειακή αναφορά, πρώτον, στη Διεθνή Ημέρα για την Εξάλειψη της Βίας κατά των Γυναικών και, δεύτερον, στην Ημέρα Εορτασμού της Εθνικής Αντίστασης
 ΜΠΟΥΡΑΣ Α. , σελ.

Β. Επί διαδικαστικού θέματος:
 ΜΠΟΥΡΑΣ Α. , σελ.

ΠΡΑΚΤΙΚΑ ΒΟΥΛΗΣ

ΙH΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΛΒ΄

Παρασκευή 25 Νοεμβρίου 2022

Αθήνα, σήμερα στις 25 Νοεμβρίου 2022, ημέρα Παρασκευή και ώρα 10.15΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 24-11-2022 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΛΑ΄ συνεδριάσεώς του, της Πέμπτης 24 Νοεμβρίου 2022, σε ό,τι αφορά την ψήφιση στο σύνολο του σχεδίου νόμου: «Εξορθολογισμός ασφαλιστικής και συνταξιοδοτικής νομοθεσίας, ενίσχυση ευάλωτων κοινωνικών ομάδων και άλλες διατάξεις».)

Έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 28 Νοεμβρίου 2022, το οποίο έχει ως εξής:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 176/15-11-2022 επίκαιρη ερώτηση του Βουλευτή Κορινθίας του Συνασπισμού Ριζοσπαστικής Αριστεράς κ. Γεωργίου Ψυχογιού προς τον Υπουργό Αγροτικής Ανάπτυξης και Τροφίμων, με θέμα: «Άμεση και έμπρακτη στήριξη των αγροτών της Κορινθίας για τις τεράστιες ζημιές του 2022 και την έλλειψη νερού σε πολλές περιοχές».

2. Η με αριθμό 174/14-11-2022 επίκαιρη ερώτηση του Βουλευτή Α΄ Θεσσαλονίκης του Κινήματος Αλλαγής κ. Χαράλαμπου Καστανίδη προς τον Υπουργό Αγροτικής Ανάπτυξης και Τροφίμων, με θέμα: «Άμεση ανάγκη εξασφάλισης αρκούντως ικανοποιητικού αριθμού εργατών γης, για τη διαφύλαξη της παραγωγής αγροτικών προϊόντων, η οποία κινδυνεύει από ολική καταστροφή».

3. Η με αριθμό 187/21-11-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υφυπουργό στον Πρωθυπουργό αρμόδιο για θέματα κρατικής αρωγής και αποκατάστασης, με θέμα: «Για την ουσιαστική αντιμετώπιση των προβλημάτων από τις πλημμύρες στον Δήμο Μαλεβιζίου της Περιφερειακής Ενότητας (ΠΕ) Ηρακλείου Κρήτης».

4. Η με αριθμό 184/18-11-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς την Υπουργό Παιδείας και Θρησκευμάτων, με θέμα: «Πλήρης απαξίωση για το Κέντρο Εκπαίδευσης για το Περιβάλλον και την Αειφορία (ΚΕΠΕΑ) του Μητροπολιτικού Πάρκου «Αντώνης Τρίτσης»».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 177/15-11-2022 επίκαιρη ερώτηση της Βουλευτού Φλωρίνης του Συνασπισμού Ριζοσπαστικής Αριστεράς κ. Θεοπίστης (Πέτης) Πέρκα προς τον Υπουργό Περιβάλλοντος και Ενέργειας, με θέμα: «Με την απόφαση του ΥΠΕΝ για την αλλαγή των όρων σύνδεσης των έργων Ανανεώσιμων Πηγών Ενέργειας (ΑΠΕ), ολοκληρώθηκε το σκάνδαλο της ΝΔ σχετικά με τον διαθέσιμο ηλεκτρικό χώρο για να εξυπηρετηθούν επιλεκτικά μεγάλα συμφέροντα».

2. Η με αριθμό 182/18-11-2022 επίκαιρη ερώτηση του Βουλευτή Επικρατείας του Κινήματος Αλλαγής κ. Γεωργίου Καμίνη προς τον Υπουργό Εργασίας και Κοινωνικών Υποθέσεων, με θέμα: «Φιλοξενία παιδιών στα νοσοκομεία κατόπιν εισαγγελικής παραγγελίας».

3. Η με αριθμό 189/21-11-2022 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, με θέμα: «Για τη λειτουργία του τμήματος εμβολιασμών του νοσοκομείου «Ευαγγελισμός»».

4. Η με αριθμό 185/18-11-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς την Υπουργό Παιδείας και Θρησκευμάτων, με θέμα: «Αναλγησία απέναντι στο Ενιαίο Ειδικό Επαγγελματικό Γυμνάσιο και Λύκειο (ΕΝΕΕΓΥΛ) Περιστερίου».

5. Η με αριθμό 178/15-11-2022 επίκαιρη ερώτηση του Βουλευτή Θεσπρωτίας του Συνασπισμού Ριζοσπαστικής Αριστεράς κ. Μάριου Κάτση προς τον Υπουργό Ναυτιλίας και Νησιωτικής Πολιτικής, με θέμα: «Ζητήματα ανταγωνισμού από την ιδιωτικοποίηση του Οργανισμού Λιμένος Ηγουμενίτσας (ΟΛΗΓ Α.Ε.), και προβλήματα από τη μη απόδοση της χερσαίας ζώνης λιμένα στους οικείους Δήμους».

6. Η με αριθμό 183/18-11-2022 επίκαιρη ερώτηση του Βουλευτή B1΄ Βόρειου Τομέα Αθηνών του Κινήματος Αλλαγής κ. Ανδρέα Λοβέρδου προς τον Υπουργό Εργασίας και Κοινωνικών Υποθέσεων, με θέμα: «Η παράλογη λειτουργία του ασφαλιστικού μας συστήματος».

7. Η με αριθμό 191/21-11-2022 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Λεωνίδα Στολτίδη προς τον Υπουργό Περιβάλλοντος και Ενέργειας, με θέμα: «Μαζικές απολύσεις από την εργολάβο εταιρία «Eldimac» στο μεταλλείο Ολυμπιάδας στη Χαλκιδική».

8. Η με αριθμό 190/21-11-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Οικονομικών, με θέμα: «Άμεση ανάγκη ειδικής οικονομικής ενίσχυσης νοικοκυριών στις ψυχρότερες περιοχές της χώρας».

9. Η με αριθμό 179/17-11-2022 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλεξάνδρου Τριανταφυλλίδη προς τον Υπουργό Προστασίας του Πολίτη, με θέμα: «Άμεση απόδοση ευθυνών για τη βίαιη και αναίτια επίθεση δυνάμεων των ΜΑΤ σε βάρος φιλάθλων της ομάδας του Άρη».

10. Η με αριθμό 186/21-11-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Περιβάλλοντος και Ενέργειας, με θέμα: «Να κατασκευαστεί σήραγγα στο τμήμα Άγνος – Ξηροκαμάρα, αντί της καταστροφής του φυσικού περιβάλλοντος και των αρχαιοτήτων».

11. Η με αριθμό 192/21-11-2022 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υφυπουργό στον Πρωθυπουργό αρμόδιο για θέματα επικοινωνίας και ενημέρωσης, με θέμα: «Μονιμοποίηση των συμβασιούχων μουσικών της Εθνικής Συμφωνικής Ορχήστρας και της Ορχήστρας Σύγχρονης Μουσικής της ΕΡΤ».

12. Η με αριθμό 180/17-11-2022 επίκαιρη ερώτηση της Βουλευτού Καστοριάς του Συνασπισμού Ριζοσπαστικής Αριστεράς κ. Ολυμπίας Τελιγιορίδου προς τον Υπουργό Αγροτικής Ανάπτυξης και Τροφίμων, με θέμα: «Αίτημα για απευθείας ανάθεση για τον πηγαίο κώδικα της Ενιαίας Αίτησης Ενίσχυσης έτους 2022».

13. Η με αριθμό 188/21-11-2022 επίκαιρη ερώτηση της Βουλευτού Β3΄ Νότιου Τομέα Αθηνών του Κινήματος Αλλαγής κ. Αντωνίας (Τόνιας) Αντωνίου προς την Υπουργό Παιδείας και Θρησκευμάτων, με θέμα: «Ανάκληση της απόφασης συγχώνευσης σε τρία τμήματα των τεσσάρων τμημάτων της Γ΄ τάξης του 4ου Γυμνασίου Αγ. Δημητρίου που αποτελεί ομόφωνο αίτημα μαθητών και γονέων».

14. Η με αριθμό 193/21-11-2022 επίκαιρη ερώτηση της Βουλευτού Β΄ Πειραιώς του Κομμουνιστικού Κόμματος Ελλάδος κ. Διαμάντως Μανωλάκου προς τον Υπουργό Αγροτικής Ανάπτυξης και Τροφίμων, με θέμα: «Σοβαρά προβλήματα αντιμετωπίζουν οι παραγωγοί ακτινιδίου και ιδιαίτερα του Νομού Άρτας».

15. Η με αριθμό 181/18-11-2022 επίκαιρη ερώτηση του Βουλευτή Ευβοίας του Συνασπισμού Ριζοσπαστικής Αριστεράς κ. Ευάγγελου Αποστόλου προς τον Υπουργό Οικονομικών, με θέμα: «Αποφάσεις Γενικού Δικαστηρίου Ευρωπαϊκής Ένωσης (Ε.Ε.) για συμψηφισμό καταλογισμών με ενισχύσεις COVID-19».

16. Η με αριθμό 197/21-11-2022 επίκαιρη ερώτηση του επικεφαλής της Κοινοβουλευτικής Ομάδας του Κινήματος Αλλαγής και Βουλευτή Ηλείας κ. Μιχαήλ Κατρίνη προς τον Υπουργό Υγείας, με θέμα: «Αδιάφορη η Κυβέρνηση για την υγεία των Ηλείων πολιτών».

17. Η με αριθμό 195/21-11-2022 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Για τις διαπιστωτικές πράξεις μονιμοποίησης των δόκιμων νεοδιόριστων εκπαιδευτικών (2020) της ειδικής αγωγής».

18. Η με αριθμό 196/21-11-2022 επίκαιρη ερώτηση του Βουλευτή Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Ιωάννη Μπαλάφα προς τον Υπουργό Υποδομών και Μεταφορών, με θέμα: «Παραχώρηση χρήσης κτηρίου στον Δήμο Αγίου Δημητρίου».

19. Η με αριθμό 198/21-11-2022 επίκαιρη ερώτηση του Βουλευτή Ροδόπης του Συνασπισμού Ριζοσπαστικής Αριστεράς κ. Δημητρίου Χαρίτου προς τον Υπουργό Υποδομών και Μεταφορών, με θέμα: «Αντί να αρθεί ο σιδηροδρομικός αποκλεισμός της Θράκης από τα αστικά κέντρα, εσείς επαναφέρετε τον προαστιακό σιδηρόδρομο ανάμεσα στις πόλεις της Θράκης, που λειτούργησε στο πρόσφατο παρελθόν και σταμάτησε ως ασύμφορος».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 262/11-10-2022 ερώτηση του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Αγροτικής Ανάπτυξης και Τροφίμων, με θέμα: «Βραβείο αναλγησίας και υποκρισίας διεκδικεί η Κυβέρνηση Μητσοτάκη με τη στάση της προς τους μυδοκαλλιεργητές του Θερμαϊκού».

2. Η με αριθμό 40/07-10-2022 αναφορά του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Να προχωρήσει η ανέγερση του Νέου Δικαστικού Μεγάρου Ηρακλείου».

Κυρίες και κύριοι συνάδελφοι, θα γίνει επετειακή αναφορά από τον Προεδρεύοντα της συνεδρίασης, πρώτον, στη Διεθνή Ημέρα για την Εξάλειψη της Βίας κατά των Γυναικών και, δεύτερον, στην Ημέρα Εορτασμού της Εθνικής Αντίστασης.

Η 25 Νοεμβρίου έχει ανακηρυχθεί ως Διεθνής Ημέρα για την Εξάλειψη της Βίας κατά των Γυναικών. Επίσης, στη χώρα μας εορτάζεται η Εθνική Αντίσταση του λαού μας κατά των δυνάμεων της κατοχής.

Η σημερινή ημέρα έχει καθιερωθεί από τον ΟΗΕ ως Διεθνής Ημέρα για την Εξάλειψη της Βίας κατά των Γυναικών, τιμώντας τις αδελφές Μιραμπάλ, οι οποίες δολοφονήθηκαν τη δεκαετία του 1960 με διαταγή του δικτάτορα Τρουχίλο στη Δομινικανή Δημοκρατία.

Η βία κατά των γυναικών και των κοριτσιών είναι μια παγκόσμια πανδημία και αποτελεί σοβαρή παραβίαση των ανθρωπίνων δικαιωμάτων. Σύμφωνα με τον ΟΗΕ, μία στις τρεις γυναίκες παγκοσμίως έχει υποστεί κάποια μορφή κακοποίησης. Είναι καθήκον όλων μας, και πρωτίστως όσων από εμάς έχουμε θεσμικό ρόλο, να προστατεύσουμε τα κορίτσια και τις γυναίκες από τέτοια φαινόμενα, να δουλέψουμε για την κατάρριψη των κοινωνικών στερεοτύπων, να φροντίσουμε για την τιμωρία των θυτών και για την προστασία των θυμάτων.

Το ελληνικό Κοινοβούλιο ψήφισε τη Σύμβαση της Κωνσταντινούπολης, κάνοντας νόμο του κράτους την 1η διεθνή συνθήκη που ορίζει και κατονομάζει την έμφυλη βία, δηλαδή τη βία με βάση το φύλο, θέτοντας έτσι την εξάλειψη της βίας κατά των γυναικών σε προτεραιότητα.

Ακόμα, η αυξανόμενη δημοσιοποίηση από γυναίκες από όλες τις περιοχές φέρνει στο φως το μέγεθος του προβλήματος και καταδεικνύει τη δύναμη των γυναικείων κινημάτων να κινητοποιήσουν και να ευαισθητοποιήσουν την κοινωνία για την εξάλειψη της παρενόχλησης και της βίας. Τόσο η ελληνική όσο και η παγκόσμια κοινωνία συγκλονίζονται από τα περιστατικά βίας που συνεχώς αποκαλύπτονται. Η σημερινή εύκολη πρόσβαση στην πληροφορία μάς καθιστά ενήμερους και μας κινητοποιεί να αναλάβουμε δράση περισσότερο από ποτέ.

Ταυτόχρονα, σήμερα εμείς οι Έλληνες γιορτάζουμε την Ημέρα της Εθνικής Αντίστασης, η οποία καθιερώθηκε με αφορμή την ανατίναξη της γέφυρας του Γοργοποτάμου το 1942.

Η ανατίναξη της γέφυρας του Γοργοποτάμου οδήγησε στη διακοπή της μοναδικής σιδηροδρομικής σύνδεσης βορρά-νότου στην Ελλάδα για έξι εβδομάδες και στη μείωση πολεμοφοδίων και πρώτων υλών, δυσκολεύοντας έτσι ακόμη περισσότερο την κατάσταση.

Το ιστορικό αυτό ορόσημο είναι σύμβολο ενάντια στην τριπλή κατοχή -γερμανική, ιταλική και βουλγαρική- που αντιμετώπισε η πατρίδα μας. Η νίκη του Γοργοποτάμου συμβολίζει τη νίκη ενάντια στον φασισμό και τον ναζισμό και αποτελεί μία από τις λαμπρές σελίδες της νεότερης ιστορίας μας.

Η σημερινή επέτειος μάς θυμίζει ότι οι Έλληνες ενωμένοι μπορούν να μεγαλουργήσουν και αποτελεί για όλους μας πολιτική παρακαταθήκη, αυτό δηλαδή, που είναι ακόμη και σήμερα το χρέος μας προς το έθνος, που είναι ο σεβασμός για την πατρίδα, ο αγώνας για τη ελευθερία, την πρόοδο και την αναγέννηση, εθνική και κοινωνική.

Η ενότητα, η αλληλεγγύη και η ομόνοια, στοιχεία που συνθέτουν το ελληνικό μεγαλείο, αποτελούν τη βαριά κληρονομιά μας.

Σας ευχαριστώ πάρα πολύ για την προσοχή σας.

Κυρίες και κύριοι συνάδελφοι, ολοκληρώθηκε η επετειακή αναφορά, πρώτον, στη Διεθνή Ημέρα για την Εξάλειψη της Βίας κατά των Γυναικών και, δεύτερον, στην Ημέρα Εορτασμού της Εθνικής Αντίστασης.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 10.22΄ λύεται η συνεδρίαση για τη Δευτέρα 28 Νοεμβρίου 2022 και ώρα 13.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**